宜徽使張安道生日
作者：蘇轍
朝代：宋

paragraphs: 從公淮陽今幾年，憶持壽斝當公前。
祝公齒髮老復少，歲歲不改冰霜顔。
掃除四海一清凈，整頓萬物俱安全。
今年見公商丘側，奉祠太一真仙官。
身安氣定色如玉，脫遺世俗心浩然。
幽居屢過赤松子，長夜親種丹砂田。
此中自有不變地，歲閱生日如等閑。
門前賀客任填委，世上多故須陶甄。
秋風坐見蒲柳盡，歲晏惟有松柏堅。
斯人未安公未用，使公難老應由天。